บลจ.ธนชาต ปลื้ม T-NFRMF คว้ากองทุนยอดเยี่ยมเป็นปีที่ 6
บลจ.ธนชาต ปลื้ม T-NFRMF คว้ากองทุนยอดเยี่ยมเป็นปีที่ 6 จาก Morningstar Awards 2019
17 เม.ย. 2562

นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน ธนชาต จำกัด หรือ บลจ.ธนชาต เปิดเผยว่า ในงานประกาศรางวัล Morningstar Awards 2019 กองทุนเปิดธนชาตตราสารหนี้เพื่อการเลี้ยงชีพ (T-NFRMF) ได้รับรางวัลกองทุนตราสารหนี้เพื่อการเลี้ยงชีพยอดเยี่ยมอีกครั้ง ที่ผ่านมากองทุนนี้เคยได้รับรางวัลนี้มาแล้ว 5 ครั้ง (ในปี 2013, 2015-2018) และยังได้รับการจัดอันดับให้เป็นกองทุนระดับ 5 ดาวมาอย่างต่อเนื่อง พิสูจน์ให้เห็นถึงความสม่ำเสมอของกองทุนที่ได้รับการยอมรับในระดับสากล เพราะ Morningstar ถือเป็นสถาบันจัดอันดับที่มีมาตรฐานระดับโลก
“ปกติแล้วการลงทุนในตราสารหนี้ มีปัจจัยสำคัญอยู่ 3 เรื่อง คือ อายุของตราสาร (duration), อันดับความน่าเชื่อถือของตราสาร (credit rating) และจังหวะการลงทุน (timing) แต่การทำทั้ง 3 เรื่องนี้ให้ถูกต้องพร้อมๆ กัน ทำได้ไม่ง่ายนัก ต้องใช้ความเชี่ยวชาญในการวิเคราะห์ข้อมูลทั้งด้านมหภาค อุตสาหกรรม และกลไกทางการตลาดที่เกี่ยวข้อง เนื่องจากตลาดตราสารหนี้ มีปัจจัยที่เกี่ยวข้องหลายด้าน ทั้งในประเทศและต่างประเทศ” นายบุญชัยกล่าว
สำหรับการลงทุนตราสารหนี้ในปีที่ผ่านมานั้น ค่อนข้างมีความท้าทายพอสมควร เพราะเป็นช่วงที่ดอกเบี้ยเริ่มเป็นขาขึ้น ซึ่งแน่นอนว่าสร้างความผันผวนให้กับสินทรัพย์ประเภทนี้พอสมควร ซึ่งผู้จัดการกองทุนได้ปรับพอร์ตลงทุนของกองทุนนี้ให้สอดคล้องกับสภาวะดังกล่าว โดยได้ปรับลด duration ลง และพยายามหาผลตอบแทนจากหุ้นกู้ที่มีฐานะการเงินมั่นคงในระดับ investment grade ซึ่งเป็นปัจจัยหลักที่ทำให้กองทุนสามารถสร้างผลตอบแทนได้ดีกว่าคู่แข่งในปีที่ผ่านมา
ส่วนกลยุทธ์ในปีนี้ บลจ.ธนชาต ค่อนข้างให้ความระมัดระวังเข้มงวดเรื่องเครดิตตราสารหนี้ที่ลงทุนมากขึ้น โดยพิจารณาลงทุนในบริษัทที่ได้รับผลกระทบจากวัฎจักรเศรษฐกิจไม่มาก และเน้นลงทุนในตราสารหนี้ภาคเอกชนที่มีอันดับความน่าเชื่อถือ (credit rating) ระดับ A- ขึ้นไป”
ทั้งนี้กองทุน T-NFRMF จัดตั้งเมื่อวันที่ 26 ธันวาคม 2545 ตลอด 17 ปีที่ผ่านมาถือว่ากองทุนนี้ได้ผ่านการพิสูจน์มาหลายวัฏจักรเศรษฐกิจ ซึ่งเหมาะกับกองทุนประเภทเพื่อการเลี้ยงชีพหรือ RMF ที่เน้นลงทุนในระยะยาว เพราะมีจุดประสงค์เป็นเงินเก็บหลังเกษียณอายุ ทำให้ผู้ลงทุนสามารถไว้วางใจได้ในระดับหนึ่ง และด้วยลักษณะของกองทุนประเภทนี้ ทำให้ผู้จัดการกองทุนมองภาพการลงทุนในมิติที่เป็นระยะยาวมากกว่ากองทุนตราสารหนี้อื่นๆ
“บลจ.ธนชาต เชื่อว่าการได้รางวัลในแต่ละปีเป็นเรื่องที่น่ายินดี แม้กองทุนในปัจจุบันมีจำนวนมากขึ้นเรื่อยๆ แต่กองทุน T-NFRMF ก็ยังสามารถทำผลงานได้ดีมากขึ้นเรื่อยๆ เช่นกัน ซึ่ง บลจ.ธนชาต หวังว่าจะสามารถรักษามาตรฐานการบริหารกองทุนให้ได้รับรางวัลอย่างต่อเนื่องในอนาคตและให้เป็นที่ยอมรับเช่นนี้ต่อไป” นายบุญชัย กล่าว